정조 0년
丙申十一月初五日巳時。上御興政堂。晝講。大臣備局堂上引見入侍時。特進官宋文載。同知事沈履之。參贊官金鍾秀。待讀官閔養燮。檢討官洪明浩。假注書李兢淵。記注官金鳳顯卜台鎭。西淸君煋。行副護軍李筞。左議政金尙喆。右議政鄭存謙。兼禮曹判書蔡濟恭。兼判尹具善復。行工曹判書徐命善。行戶曹判書鄭弘淳。行兵曹判書洪樂性。行吏曹判書李重祜。左尹尹得養。同知中樞府事李漢膺。禮曹參判沈履之。江華留守李瀰。掌令具修溫。獻納辛應三。左承旨蔡弘履。事變假注書李殷模。以次進伏訖。上讀前受音訖。養燮進讀自武氏子來求賻。止上失其道則下不臣矣。上讀新受音訖。養燮曰。武氏子來求賻。喪事有贈無求。而天子有求於下。其失大矣。邦有大事。而魯之不賻。其罪亦大。聖人筆法。可見於不言之中。明浩曰。古者君薨。三年諒陰。未嘗有發號施令之事。而武氏子之來求賻。則可謂上失其道也。夫子所以不稱使者。可見春秋之微意矣。履之曰。求賻求車求金。皆是天王之失德。冢宰若得其人。則必無是事矣。以此觀之。冢宰之難愼。尤可知矣。上曰。經筵所奏。可謂新文義矣。文載曰。諸臣已陳文義。別無可達者矣。鍾秀曰。春秋一部。記災異者多矣。此雖非今日講筵之文義。而近日冬雨乖常。此實聖上修省處也。伏願留念焉。上曰。所陳誠是。當體念矣。講訖。尙喆曰。日間聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。此慶尙監司李衍祥狀啓也。備陳本道俵災不足之狀。仍以爲該曹給災四千一百結外。特許六千一百四十六結三十五負加劃事。請令廟堂稟旨。分付矣。今年穡事。嶺南最登。當初該曹俵災之數。比他道不敷。而若其被災之處。豈可使年豊而白徵乎。以本道結摠之多。今此加請。不甚過濫。依狀請準許。何如。上曰。依爲之。尙喆曰。此全羅監司李普行狀啓也。以爲各穀之因年凶代捧。而未及還作者。一竝以本色捧上之意。分付。而至於小豆。田種旣鮮。市貿亦難。每當備納之際。民弊多端。就小豆稍多處。從民願依詳定例。以米還捧事。請令廟堂稟處矣。湖南小豆。最爲稀貴。以米換代。無甚損失。就其最貴處。從民願量宜擧行事。分付。何如。上曰。依爲之。尙喆曰。此亦全羅監司李普行狀啓也。備陳本道田政紊亂爲民痼弊之狀。仍以爲道內量舊田陳及未蒙頉畓陳中。精覈得實。則査得還起之數。與流來陳結。略相等對。而其査起田三千十一結五十九負九束。査起畓三千一百八十三結六十七負九束。合六千一百九十五結二十七負八束。付之時起。元摠畓之舊未頉二千四百三十五結八十四負三束。特爲永頉。至於田之量後。今陳三千四十結六十九負二束。亦付續田。隨起隨稅。使公稅無減損之患。民生蒙均一之惠事。令廟堂稟處爲請矣。本道有舊初不名色。每於當年給災之中。計除此數。以致名實之相混矣。今道臣査得田畓新還起六千一百九十五結零。屬之於時起實摠。而畓仍陳二千四百三十五結零。田久陳三千四十結零。合五千四百七十五結零。以其査得者。減給此數。以除南民白徵之巨瘼。道臣綜核之政。有足感歎。在朝家恤民之道。何可靳惜。依狀請許施。田之量後今陳。依例降續。使之隨起隨稅。俾責日後實效事。分付。何如。上曰。依爲之。尙喆曰。此慶尙左兵使金永綬狀啓也。以爲本營去東萊。不過一日之程。其在備禦之道。與他自別。而城內居民。以本官納布軍應役之苦。日漸逃散。自今爲始。役止其身。而所生男丁及自他官來接者。勿侵身役。團束於城丁軍。專意守城。且以營力之淺薄。不能數行賞射。故校卒輩。不知操弓者居多。備局句管甲冑米。逐年耗條中。限二百石許劃。逐朔試射。分等施賞。以爲激勵事。請令廟堂稟旨分付矣。此營事勢。誠如狀中所論。軍丁事及甲冑耗米二百石劃補賞射事。竝依請許施。俾有實效。何如。上曰。依爲之。尙喆曰。啓覆當前。該曹文書。多有擧行之事。而判書具允鈺。奉命在外。參判鄭晩淳。受由下鄕。俱難等待其還來。竝姑許遞。何如。上曰。依爲之。尙喆曰。新陵三年內朔望獻官。五禮儀則以一品載錄。先朝受敎。以二品爲敎。而近來崇品差祭。不遇數三人輪差云。事甚苟艱矣。上曰。正二品以上爲之。行吏曹判事李重祜曰。宗班都尉。例爲差祭。而未承下敎之前。不敢自下塡差矣。上曰。以宗班都尉之當品人。通融塡差。可也。濟恭曰。臣於昨冬待罪箕營時。以江邊各鎭堡之被災尤甚。將有離散之慮。故題給若干穀物。使各鎭將限歲前略略分給。以爲設賑前扶接之資。而以臨歸時。自備賑穀。有所區劃。使之蕩減於畢賑文書修整時矣。下吏不察。備局會案中不爲蕩減。故今年不得不催督還徵於所食鎭卒等處。臣之灣府奉命之行。泣訴者多。初旣名之以白給。經年之後。反復徵出。實涉罔民之政矣。其數不過折米爲五十餘石。此不足煩之上聽。而卽今事勢。若不筵稟。則實無區處之道。故敢此仰達。下詢大臣而處之。何如。上曰。大臣之意。何如。尙喆曰。此旣白給之賑穀。則以其文書之不察。今何可還徵於民耶。宜有處分矣。上曰。蕩減。可也。竝出擧條濟恭曰。今年關西年事。未免失稔。而方以舊還之徵捧。民情遑急。臣於奉命之行。目見民事之可悶。故敢此仰達矣。上曰。左相之意。何如。尙喆曰。關西旣未免凶歉。而勅行使行。又且絡續。宜有軫念之道矣。上曰。右相之意。何如。存謙曰。此時關西之民。不可不軫念。自上特敎。似好矣。上命書傳敎曰。今聞儐使歸奏。關西民力。不可不顧。今年當捧舊還。特令停捧事。分付。上謂濟恭曰。沿路守令之勤慢。何如。濟恭對曰。延勅諸節。自上旣有飭敎。道臣亦爲另飭。故諸守令盡心爲之。凡節比前大勝。還有難繼之慮矣。上曰。守令治蹟。何如。濟恭曰。過去之間。何能盡知。而似無大段不治者矣。命善曰。御營廳鑄錢。金漢耆爲御將時。移送于摠戎廳。而旣是御營之所始。則似宜還送於本營。故敢此仰達矣。上曰。鑄錢事可悶矣。何以則好耶。尙喆曰。鑄錢本始於御廳。而尹泰淵爲摠使時移去矣。許多物力。今已分散。今番鑄錢。不可不爲之矣。上曰。軍門爲之。而戶曹句管。則何如。尙喆曰。鑄錢本爲經費。而戶曹亦有鑄錢之例。則戶曹之句管。誠好矣。上曰。當初所管者。果何營耶。命善曰。御廳始之矣。上曰。然則付諸御廳。而使戶判句管。可也。弘淳曰。倭人禮單蔘。例自江界貿納。而體尾蔘價錢。合爲一萬六千八百兩。曾以關西米木。定數區劃。而十餘年前。因該府使上疏。以雲坡銀店稅。專屬本府。使之擔當蔘價。關西區劃。則自本曹取用事。定式矣。年來店稅大縮。其所取用者。不得不還屬該府。以爲貿蔘之價。此不必更煩朝家。而甲申尾蔘增價錢爲三千六百兩。而本曹以有店稅。代錢取用之故。就其錢劃給。未嘗別爲請得區劃矣。今則旣無店稅。錢代取用者。則不可不自廟堂有所區處。下詢大臣處之。何如。上曰。大臣之意。何如。尙喆曰。此是臣待罪度支時定式者。而十餘年之間。銀店所捧之稅。漸不如前。尾蔘已增之價。今不可減。目下事勢。依戶判所達。雖不得不別加區劃。若其店銀徵稅之道。亦不可不各別察飭矣。弘淳曰。卽今店稅。猶不至全無所收。今此區劃三千六百兩。不必盡數劃給。每年隨其店稅多少。或加或減於劃給之際爲當。擧條中。以此添入。何如。上曰。依爲之。弘淳曰。今番南別宮修理。出於多年荒廢之餘。所入財力。極其浩多。若復不爲管檢。依前使雜流入處。則來頭縻費。又當如前。旣是禮賓寺所屬。該寺官員入直處所。移定於館內。俾其着實守直似好。故敢達矣。上曰。諸臣之意。何如。尙喆曰。今番修理之後。又不可一任抛棄。徒爲前頭糜費之資。若使禮賓官員。爲入直之所。則似有句檢之效矣。弘淳曰。官員入直處所。當在外大門之內矣。內大門則常時封鎻。不得令雜人出入。或有胃入冒處者。則該官隨現嚴處事。定式。分付。何如。上曰。依爲之。重祜曰。今朔爲始。當爲儲窠。而郡守以上窠。則京職可擬之人。每患苟簡。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事時。亦爲一體擧行。已成近例。今亦依此爲之。何如。上曰。依爲之。竝出擧條修溫應三養燮曰。請和緩。爲先削去其號。依律處斷。上曰。不允。請還寢付處罪人韓翼謩移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。修溫應三曰。請薪島定配罪人敬彬。熊川縣定配罪人成運。亟令王府。更爲拿鞫得情。上曰。不允。請穩城府定配罪人趾海。濟州牧定配罪人纘海。更令王府拿鞫嚴問。快施當律。上曰。不允。請洪樂任。亟命王府拿鞫嚴問。上曰。不允。請還寢尹象厚放歸田里之命。仍施絶島定配之典。上曰。不允。請巨濟府荐棘罪人尹養厚。亟今王府拿鞫嚴問。快定王法。上曰。不允。修溫應三曰。臣等伏見俄下傳敎。有韓命周令該曹杖配之命。臣等始得見命周疏本。則其措語之凶譎。萬萬叵測。雖以聖敎觀之。旣與常性之人有異。則其所陳疏。必不能獨自主張。論其遣辭之怳惚𥳽弄。則如此陰凶罔測之人。決不可今該曹杖配而止。請杖配罪人韓命周。亟令王府。設鞫嚴問。上曰。不允。修溫曰。請洪龍漢。遠地定配。上曰。不允。請鏡城府定配罪人述海。拿鞫嚴問得情。上曰。不允。請大靜縣爲奴罪人金壽賢。依律處斷。上曰。不允。請罷乙未五月庭試榜。上曰。不允。請爲奴罪人河翼龍金重得。亟令王府拿鞫得情。快正王法。上曰。不允。請放逐罪人安大濟。更令王府拿鞫得情。上曰。不允。請河東府定配罪人李克生。依律處斷。上曰。不允。請梁山府定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請海南縣定配罪人李弘濟。亟令王府拿鞫嚴問。上曰。不允。請大靜縣爲奴罪人金壽賢。更令王府拿鞫嚴問。依律處斷。上曰。不允。請海南縣圍籬安置罪人具庠。更令王府嚴鞫得情。快正王法。上曰。不允。修溫應三曰。請黑山島定配罪人金龜柱。依律處斷。上曰。不允。命退去。諸臣以次出。